Cosatu verbaas dat Molefe ŉ LP gaan wordBrian Molefe, voormalige uitvoerende hoof van Eskom Die vakbondfederasie Cosatu in Noordwes het gesê die besluit om die voormalige hoof van Eskom Brian Molefe aan te stel as ŉ lid van die parlement, is ŉ “verrassing” en die organisasie is nooit hieroor genader nie. “Cosatu het nie ŉ probleem met Molefe nie, hy het ŉ uitstekende rekord as ŉ bestuurder in hierdie land, maar die indien van sy naam in die parlement as ŉ LP vir die ANC van Noordwes, is vir ons ŉ verrassing. As ŉ alliansievennoot is ons nooit hieroor genader nie en ons het sy naam nog nie in die ontwikkelingskomitee bespreek nie,” het Cosatu Maandag gesê. Molefe het in November bedank kort ná die voormalige openbare beskermer Thuli Madonsela haar sogenaamde staatskapingsverslag bekend gemaak het. Sy het aan die lig gebring dat hy kontak gehad het met die omstrede Gupta-familie. Sy skuif na die parlement het wye kritiek uitgelok en lede van sy ANC-tak in Madibeng, Noordwes, het hulself van die aanstelling gedistansieer. Die takleiers het gesê Molefe was nooit aktief by hul tak nie. Sy nominasie as ŉ LP volg ná weke van spekulasie dat hy ŉ sitplek op die ANC se banke in die parlement sal kry om pres. Jacob Zuma in staat te stel om hom as ŉ minister aan te stel – moontlik in die plek van die minister van finansies, Pravin Gordhan. Gordhan word in die gesig gestaar deur versoeke van die ANC-jeugliga en ander dat hy afgedank moet word. Hy lewer Woensdag sy begrotingsrede in die parlement. Sy huidige termyn word gekenmerk deur politieke druk, insluitend ŉ onsuksesvolle poging verlede jaar om hom van bedrog te beskuldig. Die Demokratiese Alliansie het kriminele aanklagte teen Molefe aanhangig gemaak ná Madonsela se verslag vrygestel is.